順風呈前人
作者：趙抃
朝代：宋

paragraphs: 濠州抵泗里數百，長淮波平曉如席。
鳴鼙解纜楊柳堤，畫船中有東吳客。
君恩得請許歸去，聊治里閭去咫尺。
歲窮天遠心欲飛，念之汲汲事行役。
豁如天意適我願，號令西北起風伯。
初時淅淅以鼓動，布帆尚留十幅窄。
孤檣得勢安以平，中流激箭巨浪劈。
篙橫櫓閣力不用，疾若摯隼增羽翮。
瞥然兩岸瞬霎過，木葉馳黄山走碧。
拏舟月餘今日快，一樽自歌兩手拍。
樽中酒空不自歌，順風好景如之何。
毗陵太守同此樂，爲言無惜新詩多。